**კონტაქტების მიდევნება**

**(დროებითი სახელმძღვანელო)**

მაიმუნის ყვავილის, ისევე როგორც სხვა გადამდები დაავადების შემთხვევების, კონტაქტების მიდევნება საზოგადოებრივი ჯანდაცვის უმნიშვნელოვანესი ღონისძიებაა. როგორც კი მოხდება შესაძლო შემთხვევის გამოვლენა უნდა მოხდეს მისი კონტაქტების იდენტიფიცირება და მოკვლევა. კონტაქტების ინფორმირება უნდა მოხდეს მათი იდენტიფიცირებიდან 24 საათში. იმ შემთხვევაში თუ შესაძლო შემთხვევა იქნება უკუგდებული, კონტაქტების მოკვლევა უნდა შეწყდეს.

**კონტაქტის განსაზღვრება**

კონტაქტად განისაზღვრება პირი, რომელსაც შემთხვევასთან ჰქონდა, სიმპტომების დაწყებიდან სრული ალაგებამდე, ქვევით ჩამოთვლილთაგან ერთი ან რამდენიმე სახის კონტაქტი

* პირისპირი ექსპოზიცია (მათ შორის ჯანდაცვის მუშაკიც შესაბმისი პირადი დაცვის საშუალებების გარეშე)
* პირდაპირი ფიზიკური კონტაქტი, მათ შორის სქესობრივი კონტაქტი
* კონტაქტი დაბინძურებულ მასალებთან, როგორიცაა ტანსაცმელი ან თეთრეული

კონტაქტების კატეგორიზაცია შემდეგნაირია:

* **კატეგორია 3** -მაღალი რისკი- -დაუცველი პირდაპირი კონტაქტი ან ექსპოზიცია მაღალი რისკის გარემოსთან
* **კატეგორია 2**- საშუალო რისკი- დაუცველი კონტაქტი ინფექციურ მასალებთან, რომელიც მოიცავს წვეთოვან ან ჰაეროვან პოტენციურ მარშუტს
* **კატეგორია 1**- დაბალი რისკი-დაცული ფიზიკური კონტაქტი ან ფიზიკური კონტაქტის არ არსებობა; წვეთოვანი ექსპოზიცია ან ნაკლებ სავარაუდო წვეთოვანი კონტაქტი ინფექციის წყაროსთან
* **რისკი არ არის**- არანაირი კონტაქტი

დამატებითი ინფორმაციისთვის იხილეთ დანართი 1.

**კონტაქტების იდენტიფიცირება**

შემთხვევები უნდა გამოიკითხონ კონტაქტებთან დაკავშირებით და უნდა მოხდეს შემდეგი კონტაქტების იდენტიფიცირება:

* ოჯახი
* სამუშაო ადგილი
* სკოლები/ბაღები
* სქესობრივი პარტნიორები
* სამედიცინო დაწესებულებები (მათ შორის ლაბორატორიის)
* სალოცავები
* სპორტი
* გადაადგილების საშუალებები
* ბარები/კლუბები/რესტორნები
* სოციალური შეკრებები
* ფესტივალები
* და ნებისმიერ სხვა, რომელიც გაახსენდება.

დამატებით შესაძლოა გამოყენებულ იქნეს დასწრების აღრიცხვის სიები და მგზავრთა სიები.

**კონტაქტების მონიტორინგი**

ნიშნების/სიმპტომების გამოსავლენად კონტაქტების მონიტორინგი უნდა მოხდეს მინიმუმ ყოველდღიურად სავარაუდო ან დადასტურებული შემთხვევასთან ან მათ მიერ გამოყენებულ მასალებთან ბოლო კონტაქტიდან 21 დღის განმავლობაში. მონიტორინგის სახის განსასაზღვრად იხილეთ დანართი 1.

საყურადღებო ნიშნებს/სიმპტომებს მიეკუთვნება თავის ტკივილი, ცხელება, შემცივნება, ყელის ტკივილი, სისუსტე, დაღლილობა, გამონაყარი და ლიმფადენოპათია. კონტაქტებმა უნდა აკონტროლონ ტემპერატურა დღეში ორჯერ.

მეთვალყურეობის ქვეშ მყოფმა კონტაქტებმა არ უნდა გაიღონ სისხლი, უჯრედები, ქსოვილი, ორგანოები, დედის რძე ან სპერმა.

1-ელი კატეგორიის კონტაქტებს შეუძლიათ გააგრძელონ ყოველდღიური, რუტინული აქტივობები, ისეთი როგორიცაა სამსახურსა და სკოლაში სიარული , მაგრამ უნდა დარჩნენ სახლთან ახლოს ზედამხედველობის პერიოდის განმავლობაში. მე-2 კატეგორიის კონტაქტებმა თავი უნდა აარიდონ იმუნოკომპრომეტირებულ პირებთან, ორსულებთან და 11 წლამდე ასაკის ბავშვებთან კონტაქტს. მე-3 კატეგორიის კონტაქტებს მოეთხოვებათ კარანტინი ბოლო ექსპოზიციიდან 21 დღის განმავლობაში.

გარკვეულ შემთხვევებში შესაძლოა მიზანშეწონილი იყოს სკოლამდელი ასაკის ბავშვების გათავისუფლება დღის ცენტრებიდან, საბავშვო ბაღებიდან და სხვა ჯგუფური დაწესებულებებიდან.

კონტაქტების მიდევნება შეიძლება იყოს პასიური, აქტიური და პირდაპირი.

პასიური მონიტორინგის დროს, იდენტიფიცირებულ კონტაქტებს მიეწოდებათ ინფორმაცია ნიშნების/სიმპტომების შესახებ, ნებადართული ქმედებებისა (იხ. დანართი 1) და იმის შესახებ თუ როგორ დაუკავშირდნენ საზოგადოებრივი ჯანდაცვის სამსახურს ან სამედიცინო სერვისის მიმწოდებლებს, ნიშნების/სიმპტომების გამოვლენის შემთხვევაში.

აქტიური მონიტორინგის დროს, საზოგადოებრივი ჯანდაცვის სფეროს წარმომადგენლები პასუხისმგებელნი არიან კონტაქტების ყოველდღიურ მონიტორინგზე, რათა დააზუსტონ დაკვირვების ქვეშ მყოფი კონტაქტის ჯანმრთელობის მდგომარეობა

პირდაპირი მონიტორინგი წარმოდგენს აქტიური მონიტორინგის სახეს, რომელიც მოიცავს ყოველდღიურ ვიზიტს ან ვიდეოს საშუალებით ვიზუალურ შემოწმებას დავაადების ნიშნების გამოსავლენად.

კონტაქტირებულ პირს, რომელსაც გამოუვლინდება საწყისი სიმპტომები/ნიშნები (არა გამონაყარი) უნდა იყოს იზოლირებული და უნდა მოხდეს გულდასმით დაკვირვება გამონაყარის წარმოქნაზე შემდგომი შვიდი დღის განმავლობაში. თუ გამონაყარი არ გამოვლინდა, დარჩენილი დღეების განმავლობაში კონტაქტს შეუძლია გააგრძელოს მხოლოდ ტემპერატურის მონიტორინგი. იმ შემთხვევაში, თუ გამონაყარი განვითარდა შემთხვევა უნდა შეფასდეს როგორც შესაძლო, მოხდეს პირის იზოლაცია და ნიმუშის აღება მაიმუნის ყვავილზე ლაბორატორიული ანალიზისთვის.

**ექსპოზირებული ჯანდაცვის მუშაკებისა და მომვლელების მონიტორინგი**

ნებისმიერი ჯანდაცვის მუშაკს ან ოჯახის წევრს, რომელიც უვლიდა მაიმუნის ყვავილის შესაძლო, სავარაუდო, ან დადასტურებულ შემთხვევას, ბოლო ექსოპიზიის დღიდან 21 დღის განამვლობაში მოეთხოვება ყურადღებით დააკვირდეს იმ სიმპტომების განვითარებას, რომლებიც შეიძლება მიუთითებდეს მაიმუნის ყვავილის ინფექციაზე. ჯანდაცვის მუშაკებმა უნდა აცნობონ ინფექციის კონტროლისა და საზოგადოებრივი ჯანდაცვის სამსახურებს, ასევე ადმინისტრაციას (შრომის უსაფრთხოება) თუ როგორ მართონ შემთხვევა.

ჯანდაცვის მუშაკებს, რომლებსაც ჰქონდათ კონტაქტი ინდივიდუალური დაცვის საშუალებების გარეშე (იდს) მაიუმუნის ყვავილის მქონე პაციენტებთან ან შესაძლო კონტამინირებულ მასალებთან, სიმპტომების არ არსებობის შემთხვევაში არ უნდა ჩაეხსნან სამუშაო პროცესს (გარდა იმ შემთხვევებისა, როდესაც სამსახური ითვალისწინებს კონტაქტს იმუნოკომპრომიტირებულ პირებთან, ორსულებთან და 11 წლამდე ასაკის ბავშვებთან (ვრცელდება არამხოლოდ ჯანდაცვის მუშაკებზე)), თუმცა უნდა განახორციელონ აქტიური დაკვირვება სიმპტომებზე, რაც გულისხმობს ტემპერატურის მონიტორინგს მინიუმ დღეში ორჯერ, ექსპოზიციის შემდგომ 21 დღის განმავლობაში. ყოველ დღე, სამსახურში გამოცხადებამდე, ჯანდაცვის მუშაკი უნდა გამოიკითხოს ნებისმიერი შესაბამისი სიმპტომების/ნიშნების არსებობაზე.

ჯანდაცვის მუშაკები, რომლებიც რეკომენდებული ინფექციის კონტროლის ზომების დაცვით უვლიდნენ მაიმუნის ყვავილით ინფიცირებულ პირს ან იმყოფებოდნენ მასთან პირდაპირ ან ირიბ კონტაქტში უნდა აწარმოონ თვითკონტროლი ან გაიარონ მონიტორინგი, როგორც განსაზღვრულია ცხრილში (იხ. დანართი 1).

მარაგების არსებობის შემთხვევაში, ექსპოზიციის შემდგომი ვაქცინაცია (საუკეთესო შემთხვევაში კონტაქტიდან 4 დღის განმავლობაში) შეიძლება განიხილებოდეს მაღალი რისკის კონტაქტებისთვის, როგორებიც არიან ჯანდაცვის მუშაკები და მათ შორის ლაბორატორიაში მომუშავე პერსონალი.

**მაიმუნის ყვავილის კონტაქტების მოკვლევის ხარისხის შეფასების ინდიკატორები:**

* გამოვლენილი კონტაქტებიდან შესაძლო და დადასტურებული შემთხვევების წილი
* კონტაქტების რაოდენობა სავარაუდო და დადასტურებულ შემთხვევებზე
* კონტაქტების ზედამხედველობის დასრულებული შემთხვევების წილი

**დანართი 1: მაიმუნის ყვავილის კონტაქტების კლასიფიკაცია და რჩევები ვაქცინაციისა და შემდგომი დაკვირვებისთვის**

|  |  |  |  |  |  |
| --- | --- | --- | --- | --- | --- |
| ექსპოზიციის რისკის კატეგორია | აღწერა | რისკი | ზედამხედველობა | რეკომენდაციები ექსპოზიციის შემდგომი პროფილაქტიკისთვის | სცენარის მაგალითები |
| **კატეგორია 3**  დაუცველი პირდაპირი კონტაქტი ან ექსპოზიცია მაღალი რისკის გარემოსთან | ინდივიდუალური დაცვის საშუალებების (იდს) გარეშე დაზიანებული კანისა ან ლორწოვანი გარსების პირდაპირი კონტაქტი მაიმუნის ყვავილის დადასტურებულ, სიმპტომურ შემთხვევასთან, მის ბიოლოგიურ სითხეებთან ან პოტენციურად ინფიცირებულ მასალებთან (ტანსაცმლისა და თეთრეულის ჩათვლით)  შეღწევადი ბასრი საგნით დაზიანება (მათ შორის  დასუფთავებისა ან ლაბორატორიის პერსონალში) | მაღალი | აქტიური მონიტორინგი  ინფორმაციისა და საკონტაქტო ნომრის გაზიარება    ყოველდღიური კომუნიკაცია ბოლო ექსპოზიციიდან 21 დღის განმავლობაში  კარანტინი 21 დღის განმავლობაში, მ. შ. სამსახურში გამოუცხადებლობა  თავის აცილება იმუნოკომპრომეტირებულ პირებთან კონტაქტისგან, ასევე ორსულებთან და 11 წლამდე ასაკის ბავშვებთან -  თუ შესაძლებელია | მარაგების არსებობისას შესაძლოა შეეთავაზოს ვაქცინაცია, საუკეთესო შემთხვევაში ბოლო ექსპოზიციიდან 4 დღის განმავლობაში (მაქსიმუმ 14 დღემდე, თუ ექსპოზიციის რისკი მუდმივად მაღალია ) | ბიოლოგიური სითხეების მოხვედრა თვალში, ცხვირსა და პირში  გამოყენებული შპრიცით მიყენებული გამჭოლი ჭრილობა  კონტაქტი შენობის შიგნით აეროზოლ გენერირებადი პროცედურების დროს შესაბისი რესპირაციული იდს-ის გამოყენების გარეშე  პაციენტის თეთრეულის გამოცვლა შესაბამისი იდს-ის გამოყენების გარეშე  სქესობრივი ან ინტიმური კონტაქტი  საყოფაცხოვრებო კონტაქტი: თანაცხოვრება პირთან, რომელსაც დიაგნოსტირებული აქვს მაიმუნის ყვავილი და საცხოვრებლის გაზიარება მინიმუმ ერთი ღამით, იმ პერიოდში როდესაც ის გადამდებია |
| **კატეგორია 2** დაუცველი კონტაქტი ინფექციურ მასალებთან, რომელიც მოიცავს წვეთოვან ან ჰაეროვან პოტენციურ მარშუტს | კონტაქტი მაიმუნის ყვავილის სიმპტომური შემთხვევის დაუზიანებელ კანთან, მის ბიოლოგიურ სითხეებთან ან პოტენციურად ინფიცირებულ მასალებთან ან სხვა შესაძლო კონტამინირებულ გადამტანთან  ან  მგზავრები, რომლებიც სხედან უშაულოდ შემთხვევის გვერდით თვითმფრინავში  ან  არაპირდაპირი კონტაქტი იდს-ის გარეშე, 1 მეტრის ფარგლებში, მაიმუნის ყვავილის სიმპტომურ შემთხვევასთან | საშუალო | აქტიური მონიტორინგი  ინფორმაციისა და საკონტაქტო ნომრის გაზიარება    ყოველდღიური კომუნიკაცია ბოლო ექსპოზიციიდან 21 დღის განმავლობაში  თავის არიდება იმუნოკომპრომეტირებულ პირებთან ორსულებთან და 11 წლამდე ასაკის ბავშვებთან -  თუ შესაძლებელია  21 დღით სამსახურიდან განთავისუფლება,თუ სამსახური ითვალისწინებს კონტაქტს იმუნოკომპრომეტირებულ პირებთან ორსულებთან და 11 წლამდე ასაკის ბავშვებთან  საერთაშორისო მოგზაურობა არ არის  მიზანშეწონილი | მარაგების არსებობისას შესაძლოა შეეთავაზოს ვაქცინაცია, საუკეთესო შემთხვევაში ბოლო ექსპოზიციიდან 4 დღის განმავლობაში (მაქსიმუმ 14 დღემდე, თუ ექსპოზიციის რისკი მუდმივად მაღალია ) | დიაგნოსტირებამდე შემთხვევის კლინიკური გამოკვლევა შესაბამისი იდს-ის გარეშე  შესაბამისი იდს-ის გარეშე, იმ ოთახში შესვლა რომელშიც იმყოფება შემთხვევა და გადაადგილება შემთხვევიდან 1 მეტრის ფარგლებში  მძღოლები ან მგზავრები, რომელებიც შემთხვევასთან იზიარებდნენ მანქანასა ან ტაქსს, ან ისხდნენ შემთხვევის გვერდით თვითმფრინავში  პაციენტები, რომლებიც იმყოფებოდნენ საკონსულტაციო ოთახში მის დასუფთავებამდე და სადაც მანამდე მოხვდა დადასტურებული შემთხვევა  ლაბორატორიული ნიმუშის მოხვედრა ან გაჟონვა დაუზიანებელ კანზე |
| **კატეგორია 1**-დაცული ფიზიკური კონტაქტი ან ფიზიკური კონტაქტის არ არსებობა; წვეთოვანი ექსპოზიცია ან ნაკლებ სავარაუდო წვეთოვანი კონტაქტი ინფექციის წყაროსთან | კონტაქტი მაიმუნის ყვავილის დადასტურებულ შემთხვევასთან ან მაიმუნის ყვავილით კონტამინირებულ გარემოსთან შესაბამისი იდს-ის გამოყენებით  სოციალური კონტაქტი სიმპტომურ შემთხვევასთან, 1 დან 3 მეტრამდე მანძილზე  ჯანდაცვის მუშაკი, რომელიც მონაწილეობს მაიმუნის ყვავილის შემთხვევის მოვლაში, არ იყენებს სათანადო იდს-ს 1-დან 3 მეტრამდე კონტაქტისთვის და არ ჰქონია პირდაპირი კონტაქტი კონტამინირებულ საგნებთან  მგზავრები, რომლებიც სხედან თვითმფრინავში შემთხვევასთან სამი რიგის ფარგლებში | დაბალი | პასიური მონიტორინგი  საინფორმაციო ფურცლისა და საკონტაქტო ნომრის გაზიარება  სიმპტომების გამოვლენამდე შესაძლებელია გაგრძელდეს რუტინული აქტივობები და მოგზაურობა | ჩვეულებრივ, არ საჭიროებს ექსპოზიციის შემდგომ პროფილაქტიკას | ჯანდაცვის პერსონალი, რომელიც მუშაობს იდს-ის გამოყენებით  პირი, რომელიც შესაბამისი იდს-ის გამოყენებით, ატარებს იმ ოთახების დეკონტამინაციას, სადაც იმყოფება დადასტურებული შემთხვევა  პერსონალი, რომელიც შედის შემთხვევის ოთახში, იდს-ის გარეშე **და**  ა) არ აქვს პირდაპირი კონტაქტი პაციენტთან და მის ბიოლოგიურ სითხეებთან  და  ბ) იცავს შემთხვევასთან 1 მეტრზე მეტ დისტანციას  მგზავრები, რომლებიც ისხდნენ შემთხვევასთან თვითმფრინავში სამი რიგის ფარგლებში, მაგრამ არა უშუალოდ გვერდით |
| არანაირი კონტაქტი | ბოლო 21 დღის განმავლობაში არ არის ცნობილი კონტაქტები მაიმუნის ყვავილის სიმპტომურ შემთხვევასთან  ან  მგზავრები, რომლებიც ისხდნენ თვითმფრინავში შემთხვევასთან სამ რიგზე მეტი დაშორებით  ან  ლაბორატორიის პერსონალი, რომელიც მუშაობს დაცვის მინიმალურ მე-2 დონეზე , ამუშავებს ნიმუშებს, რომლებიც დაკავშირებულია მაიმუნის ყვავილთან, სტანდარტული ლაბორატორიული იდს-ის სწორი გამოყენებით, ასევე დაღვრის ან გაჟონვის გარეშე | არ არის | არ არის | არ საჭიროებს ექსპოზიციის შემდგომ პროფილაქტიკას | მგზავრები, რომლებიც ისხდნენ თვითმფრინავში შემთხვევისგან მოშორებით (3 რიგზე მეტი დაშორებით)  კლინიკურ ლაბორატორიებში, ნიმუშებთან დაცვის მინიმალურ დონეზე (2) მომუშავე პერსონალი  სტანდარტული ლაბორტორული იდს-ის გამოყენება წესების შესაბამისად |

წყარო: <https://www.who.int/publications/i/item/WHO-MPX-surveillance-2022.1>

<https://www.gov.uk/government/publications/monkeypox-contact-tracing>